ટ્રાફિક પોલીસ ક્યારેક ચોક્કસ પ્રકારની ઝુંબેશ ચલાવીને જાગૃતતા લાવવાના અને કાયદાનું પાલન કરાવવાના પ્રયત્ન કરે છે. આમ છતાં આવી ઝુંબેશ બે-પાંચ દિવસ પછી બંધ થતા પરિસ્થિતિ હતી તેવી જ થઈ જાય છે. પરિણામે લોકો માનવા લાગે છે કે આ કામગીરી તો કામચલાઉ છે. જેથી તેઓનો સહકાર મળતો નથી. ધાર્યા પરિણામ મેળવવા ટૂંકાગાળાના બદલે લાંબાગાળાનું આયોજન કરવું જોઈએ. કોઈપણ નિર્ણયનું પાલન ત્યાં સુધી કરાવવું જોઈએ કે, જ્યાં સુધી લોકોને તેની ટેવ ના પડે. જેમ કે, કાર ચલાવતી દરેક વ્યક્તિ આજે સીટબેલ્ટ બાંધે જ છે. કારણકે, તે માટેની ઝુંબેશ લાંબી ચાલી હતી, જેનાથી કાર ચલાવતી વ્યક્તિને સીટબેલ્ટ બાંધવાની ટેવ પડી ગઈ.